РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/80-16

22. фебруар 2016. године

Б е о г р а д

ЗАПИСНИК

55. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 22. ФЕБРУАРА 2016. ГОДИНЕ

Седница је почела у 9.30 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Зоран Бојанић, Бранка Бошњак, Зоран Милекић, Мујо Муковић, др Владимир Орлић и Вучета Тошковић.

Седници су присуствовали заменици чланова Одбора: Оливера Пешић (заменик Јовице Јевтић) и Драган Алексић (заменик Катарине Ракић).

Седници нису присуствовали чланови Одбора: Константин Арсеновић, Драган Јовановић, Милан Ковачевић, Јован Марковић, Саша Мирковић, Сузана Спасојевић, Горан Ћирић и Слободан Хомен, нити њихови заменици.

Седници су присуствовали из Министарства грађевинарства, саобраћаја и инфраструктуре: Зоран Илић, вршилац дужности помоћника министра, Саша Стојановић, вршилац дужности помоћника министра и Лепосава Сојић, вршилац дужности помоћника министра.

Одбор је једногласно, у складу са предлогом председника Одбора, усвојио следећи:

**Д н е в н и р е д**

1. Разматрање Предлога закона о потврђивању Споразума о ваздушном саобраћају између Владе Рeпублике Србије и Владе Републике Турске, који је поднела Влада (број 011-3668/15 од 28.12.2015.године);
2. Разматрање Предлога закона о потврђивању Споразума између Владе Републике Србије и Владе Републике Казахстан о међународном друмском саобраћају, који је поднела Влада (број 011-3667/15 од 28.12.2015.године);
3. Разматрање Предлога закона о потврђивању Протокола о изменама и допунама члана 1(а), члана 14(1) и члана 14(3)(б) Европског споразума од 30. септембра 1957. године о међународном друмском превозу опасне робе (АДР), који је поднела Влада (број 011-3003/15 од 13.11.2015.године);
4. Разматрање представки на предлог Радне групе Одбора.

Пре преласка на разматрање утврђеног дневног реда једногласно је усвојен Записник 54. седнице Одбора, одржане 4. фебруара 2016. године.

Прва тачка дневног реда **- Разматрање Предлога закона о потврђивању Споразума о ваздушном саобраћају између Владе Рeпублике Србије и Владе Републике Турске, који је поднела Влада**

У уводном излагању Зоран Илић, вршилац дужности помоћника министра, је истакао да се овим споразумом авио-компанијама и једне и друге стране уговорнице одобрава авио-саобраћај кроз различите врсте тзв. ваздухопловних слобода. Oдређени авио-превозник државе једне или друге стране уговорнице има право да лети без слетања преко територије државе друге стране уговорнице, да слеће на територију државе друге стране уговорнице у некомерцијалне сврхе и да при обављању уговореног саобраћаја слеће на територију државе друге стране уговорнице у местима утврђеним у Анексу овог споразумa ради укрцавања и/или искрцавања путника, робе и поште. Овим споразумом се, такође, регулишу и посебни принципи када је ваздушни саобраћај у питању где се мора водити рачуна и о ценама и о условима, које имају авио- компаније једне односно друге стране уговорнице. Такође, Анексом се уређује и маркетиншка релација између авио-превозника две стране што подразумева могућност да се ознака једне авио-компаније придода ознаци друге авио-компаније. Овај споразум отвара шире могућности и представља чврст темељ дугорочне успешне сарадње, како за авио-превознике и друге ваздухоповне субјекте држава страна уговорница, тако и за друге субјекте у укупним привредним кретањима између Републике Србије и Републике Турске.

У дискусији која је уследила, народни посланик Вучета Тошковић је питао представника Министарства да ли је наша земља у обавези да склапа споразум и са државом која није страна уговорница у овом споразуму, али преко чије територије се врши прелетање или на чију територију се врши успутно слетање. На ово питање представник Министарства је одговрио да је обавезно склапање билатералног споразума и са том државом.

Одбор је, у складу са чланом 155. став 2. Пословника Народне скупштине, одлучио, једногласно, да предложи Народној скупштини да прихвати Предлог закона о потврђивању Споразума о ваздушном саобраћају између Владе Рeпублике Србије и Владе Републике Турске, који је поднела Влада.

За известиоца Одбора на седници Народне скупштине одређен је народни посланик др Владимир Орлић, члан Одбора.

Друга тачка дневног реда **- Разматрање Предлога закона о потврђивању Споразума између Владе Републике Србије и Владе Републике Казахстан о међународном друмском саобраћају, који је поднела Влада**

Вршилац дужности помоћника министра, Саша Стојановић, је на почетку излагања истакао да је текст овог споразума усаглашен и парафиран на састанку који је одржан 25. и 26. фебруара 2014. године Након тога се нису стекли услови за потписивање овог споразума, будући да није било посета на нивоу делегација двеју земаља, тако да је то учињено приликом посете председника Томислава Николића 28. августа 2015. године. Оно што карактерише однос наше земље и Казахстана, када је друмски саобраћај у питању, је с једне стране заинтересованост наших превозника за ту дестинацију, а са друге мали број билатерално транзитних дозвола који нам испоставља Казахтанска страна, будући да њихови превозници немају интерес за наше тржиште. Потписивањем овог споразума се укидају билатерално транзитне дозволе што представља велики бенефит за нашу државу. Имајући у виду да је ове године и са Руском федерацијом постигнут договор о либерализацији транзита од јануара 2017. године и да у марту месецу предстоји мешовита комисија са Белорусијом све то ће створити услове за добру позицију нашим превозницима у комплетној царинској унији која постоји између Казахстана, Руске федеације и Белорусије. Због свега наведеног јасно је да је потписивање и усвајања овог Споразума за нашу земљу од велике важности.

Одбор је, у складу са чланом 155. став 2., Пословника Народне скупштине, одлучио, једногласно, да предложи Народној скупштини да прихвати Споразум између Владе Републике Србије и Владе Републике Казахстан о међународном друмском саобраћају, који је поднела Влада.

За известиоца Одбора на седници Народне скупштине одређен је народни посланик др Владимир Орлић, члан Одбора.

Трећа тачка дневног реда **- Разматрање Предлога закона о потврђивању Протокола о изменама и допунама члана 1(а), члана 14(1) и члана 14(3)(б) Европског споразума од 30. септембра 1957. године о међународном друмском превозу опасне робе (АДР), који је поднела Влада**

У уводном излагању, Лепосава Сојић, вршилац дужности помоћника министра, је нагласила да кроз овај предлог закона наша земља испуњава обавезу која нам стоји у вези потписивања другог протокола о овом Споразуму. Протокол се односи на измену једног члана, који је везан за изузимање шумских и грађевинских машина из области превоза што је било и логично. Међутим, у првобитном Протоколу из 1957. године стајало да је у питању техничка ствар па је обавеза Републике Србије да поступа у складу са потписаним Споразумом. Овај Споразум је врло важан, наша земља је у обавези да га прати и обнавља циклично по захтеву Уједињних нација.

Одбор је, у складу са чланом 155. став 2. Пословника Народне скупштине, одлучио, једногласно, да предложи Народној скупштини да прихвати Предлог закона о потврђивању Протокола о изменама и допунама члана 1(а), члана 14(1) и члана 14(3)(б) Европског споразума од 30. септембра 1957. године о међународном друмском превозу опасне робе (АДР), који је поднела Влада.

За известиоца Одбора на седници Народне скупштине одређен је народни посланик др Владимир Орлић, члан Одбора.

Четврта тачка дневног реда **- Разматрање представки на предлог Радне групе Одбора**

Известилац Радне групе Одбора, др Владимир Орлић, је обавестио присутне да се Радна група Одбора, образована за разматрање представки, састала 10. фебруара 2016. године и размотрила 12 пристиглих представки и одлучила следеће о даљем поступању:

1. Поновљену представку Зорана Алексовског – упутити Градској општини Чукарица – Одељењу грађевинске инспекције и извршења;

2. Поводом поновљеног захтева ,,Лике Бим –Турс“ д.о.о. упутити допис правном заступнику да: „Свако правно или физичко лице има право на иницијативу за покретање поступка за оцену уставности и законитости.“;

3. Иницијативу ,,AV com“ д.о.о. - упутити Министарству трговине, туризма и телекомуникација;

4. Поновљену представку Рајка Лазића – упутити Граду Београду – Секретеријату за саобраћај;

5. Представку др Николе Трубинта - упутити Министарству трговине, туризма и телекомуникација;

6. Представку Миодрага Васовића - упутити Министарству грађевинарства, саобраћаја и инфраструктуре;

7. Представку Војислава Плавшића – упутити Градској управи Града Београда и Градској општини Нови Београд;

8. У вези захтева за утврђивање права на откуп станова закупаца на одређено време у новом Предлогу закона о становању и одржавању зграда обавестити подносиоца да ће народни послници имати у виду наведени Захтев приликом расправе о Предлогу закона;

9. Представку Радомира Живановића - упутити Министарству грађевинарства, саобраћаја и инфраструктуре;

10. Захтев Рајка Лазића - упутити Скупштини општине Вождовац;

11. Представку Стојана Лекића – упутити Градској управи Града Краљева;

12. Представку и петицију Снежане Опачић у име групе грађана – упутити Градској општини Земун.

Одбор је, једногласно, одлучио да прихвати предлоге Радне групе за поступање поводом сваког поднеска.

\*

\* \*

На седници је вођен тонски запис.

Седница је закључена у 10.00 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић